คำสั่งกระทรวงการคลัง ที่ 1275/2557  เรื่อง การมอบอำนาจของรัฐมนตรีว่าการกระทรวงการคลังในการลงนามในตราสารหนี้

คำสั่งกระทรวงการคลัง
คำสั่งกระทรวงการคลัง
ที่ ๑๒๗๕/๒๕๕๗
เรื่อง
การมอบอำนาจของรัฐมนตรีว่าการกระทรวงการคลัง
ในการลงนามในตราสารหนี้[๑]
 

เพื่อให้การดำเนินการกู้เงินโดยวิธีการออกตราสารหนี้ตามกฎหมายว่าด้วยการบริหารหนี้สาธารณะ
และกฎหมายว่าด้วยการให้อำนาจกระทรวงการคลังกู้เงินที่กำหนดไว้เป็นการเฉพาะ
เป็นไปด้วยความเรียบร้อย เหมาะสม และมีประสิทธิภาพ
รัฐมนตรีว่าการกระทรวงการคลังโดยอาศัยอำนาจตามความในมาตรา ๑๒
แห่งพระราชบัญญัติการบริหารหนี้สาธารณะ พ.ศ. ๒๕๔๘
จึงมอบอำนาจการลงนามในตราสารหนี้ให้แก่ผู้ดำรงตำแหน่ง ดังต่อไปนี้

๑. รองปลัดกระทรวงการคลัง
หัวหน้ากลุ่มภารกิจด้านรายจ่ายและหนี้สิน มีอำนาจลงนามในตั๋วสัญญาใช้เงิน
และตราสารหนี้อื่นที่คณะกรรมการนโยบายและกำกับการบริหารหนี้สาธารณะกำหนด
๒. ผู้อำนวยการสำนักงานบริหารหนี้สาธารณะ
มีอำนาจลงนามในตั๋วเงินคลัง
๓. เงื่อนไขและการรายงานผลการใช้อำนาจ
๓.๑ ในกรณีที่ผู้รับมอบอำนาจตามข้อ ๑ และข้อ ๒
ไม่อยู่หรือไม่อาจปฏิบัติราชการได้ ให้ผู้ซึ่งทำหน้าที่รักษาราชการแทนผู้มอบอำนาจตามคำสั่งกระทรวงการคลังและคำสั่งสำนักงานบริหารหนี้สาธารณะ
(แล้วแต่กรณี) มีอำนาจดำเนินการตามคำสั่งมอบอำนาจนี้ได้ ทั้งนี้ ตามมาตรา ๔๔ มาตรา ๔๖ และมาตรา ๔๘
แห่งพระราชบัญญัติระเบียบบริหารราชการแผ่นดิน พ.ศ. ๒๕๓๔ และที่แก้ไขเพิ่มเติม
๓.๒ การปฏิบัติราชการที่ได้มีการมอบอำนาจไว้แล้วตามคำสั่งนี้
หากรัฐมนตรีว่าการกระทรวงการคลังเห็นสมควรดำเนินการด้วยตนเองเป็นครั้งคราวตามความเหมาะสมและจำเป็น
ให้ถือปฏิบัติตามนั้นเป็นรายกรณี
๓.๓ การรายงานผลการใช้อำนาจ
เมื่อมีการใช้อำนาจที่มอบไว้ตามคำสั่งนี้แล้วให้ผู้รับมอบอำนาจหรือผู้รักษาราชการแทน
(แล้วแต่กรณี) รายงานผลการใช้อำนาจต่อรัฐมนตรีว่าการกระทรวงการคลังเป็นระยะตามความเหมาะสมของเรื่องที่มอบอำนาจในแต่ละเรื่องด้วย

ทั้งนี้ ตั้งแต่บัดนี้เป็นต้นไป


สั่ง ณ
วันที่ ๒๔ กันยายน พ.ศ. ๒๕๕๗
สมหมาย
ภาษี
รัฐมนตรีว่าการกระทรวงการคลัง








ปริยานุช/จัดทำ
๑๖ ตุลาคม ๒๕๕๗

วันทิตา/ตรวจ
๘ พฤศจิกายน
๒๕๕๗

ศิรวัชร์/ปรับปรุง
๒ พฤศจิกายน
๒๕๕๙























[๑] ราชกิจจานุเบกษา
เล่ม ๑๓๑/ตอนพิเศษ ๒๐๕ ง/หน้า ๓๐/๑๕ ตุลาคม ๒๕๕๗